Saak teen LP se ‘moordenaar’ uitgestelSibusiso Radebe (Foto: Facebook) Die 31-jarige man wat verdink word van die moord op ŉ ANC-LP in Junie vanjaar in Johannesburg het Woensdag vlugtig in die Roodepoort-landdroshof verskyn. Die verdagte, Christopher Gculeka, staan onder meer tereg op ŉ aanklag van moord op die ANC-LP, Sibusiso Radebe (40). Die saak is tot 28 Augustus uitgestel om Gculeka tyd te gun om ŉ regsverteenwoordiger aan te stel. Hy bly in aanhouding tot dan. Maroela Media het vroeër berig Radebe is op 19 Junie tydens ŉ beweerde mislukte kaping doodgeskiet. Hy is in die kop en been geskiet nadat ŉ kaper sy selfoon geëis het. Radebe was op dié dag omstreeks 19:30 saam met ŉ ander persoon in ŉ voertuig wat in Carbonstraat, Lindhaven, geparkeer gestaan het, toe twee aanvallers die voertuig genader en op hulle losgebrand het. Sy metgesel het ongedeerd ontsnap. Brig. Mathapelo Peters, provinsiale polisiewoordvoerder vir Gauteng, het Woensdag gesê ŉ intelligensiegedrewe operasie het daartoe gelei dat Gculeka Saterdag in Bramfischerville in Soweto in hegtenis geneem is. “Die polisie het inligting opgevolg oor ŉ verdagte wat gesoek is vir ŉ reeks misdade [sakerooftogte, huisrooftogte en kapings] in die weste van Johannesburg,” het Peters gesê. “Die verdagte is Saterdag in die vroeë oggendure in hegtenis geneem. Die polisie het tydens die inhegtenisneming beslag gelê op ŉ groen Chevrolet Spark wat in Krugersdorp gekaap is, asook gesteelde goedere met ŉ geskatte waarde van R10 000.” Volgens Peters het verdere ondersoek vasgestel dat die verdagte “onweerlegbaar” verbind kan word met Radebe se moord. Die verdagte moet in die Roodepoort-landdroshof verskyn.